E veve di jessi la partide dal riscat, dopo de maluserie di Milan. E la partide dal rilanç, dal Udin e di dut il campionât, cu la scuadre furlane clamade a fermâ la Rome che no cognòs limits.
Magari cussì no, daûr dal risultât finâl e no dome di chel, no je stade cussì: ni chê, ni chê altre.
L’Udin cu la Rome al à mostrât une muse miôr, sei in confront cu la avilizion di ciertis trasfiertis sei rispiet ae ande, ancje chê no masse biele, des partidis in cjase. Soredut tal prin timp la scuadre furlane e à mostrât di vê gjambis, cûr e sintiment. E nol è mancjât nancje un tic di sfighe, a tacâ dal pâl cjapât di Muriel juste sul imprin. Però nol è stât avonde: parcè che si zuie doi timps, par esempli.
E cussì no je cuistion di sfighe, ma di tignude atletiche, di capacitât di lâ al tîr e di leture de partide de bande de bancjine. Cun di fat, tal secont timp, cul passâ dai minûts, l’Udin al è lât al mancul, al è calât te intensitât dal so zûc, al à vût plui problemis a rivâ a tirâ in puarte.
Di Natale al è il pont di riferiment, ma in tantis ocasions al stente. Lazzari al stente e vonde.
In bancjine a son altris che a podaressin fâ maraveis, a tacâ di Maicosuel, ma o che no zuin o che a jentrin tart (masse tart) e a zuin pôc (masse pôc).
No saressial il câs di cambiâ alc, soredut li devant?
Il paradòs, ma dome par mût di dî, al è che i problemis dal Udin cu la Rome si son palesâts propit ta chel chel al è stât il moment plui favorevul pai blancs e neris, ven a dî dopo de espulsion di Maicon. In chest câs Guidolin al à falât dutis lis sieltis: lu à ametût ancje lui. Al contrari Garcia al à fat la mosse juste, la Rome si à compatade e in chel instes e à cjapât velocitât. E cussì e je finude un a zero pe Rome. E cumò il campionât al torne a tacâ di Sassuolo.
PS. Provìn a viodi alc di positîf: cu la Rome si à sfantât il record de imbatibilitât in cjase; sperìn di che al ledi al mancul ancje il tabù dai bogns risultâts che no rivin fûr dal Friûl.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn